India, ketiga lepasi 4 juta kes
NEW DELHI: India muncul negara ketiga melepasi jumlah empat juta jangkitan Covid-19 dengan mencatatkan rekod baharu angka harian, semalam, tatkala krisis itu masih belum menunjukkan tanda mencapai kemuncak. Sebanyak 86,432 kes baharu itu menjadikan jumlah jangkitan di India kini mencecah 4,023,179, menyusuli Amerika Syarikat (AS) yang telah melaporkan lebih 6.3 juta kes dan Brazil (4.1 juta). Kerajaan India bertindak melonggarkan sekatan bagi memulihkan ekonomi, namun menyaksikan negara ini mencatatkan peningkatan bilangan terpantas di dunia dengan lebih 80,000 kes sehari dan kadar kematian harian yang tertinggi membabitkan lebih 1,000 mangsa. Kes Covid-19 di negara ini melonjak daripada tiga juta kepada empat juta hanya dalam tempoh 13 hari, lebih cepat berbanding AS dan Brazil. Pandemik itu kini menular di kawasan luar bandar yang kekurangan kemudahan perubatan, selain turut merebak semula di bandar besar seperti Delhi dan Mumbai. Maharashtra yang meliputi Mumbai, merupakan pusat krisis Covid-19 di India sejak perintah berkurung dilaksanakan di seluruh negara ini pada Mac lalu. Negeri itu masih menyumbang hampir suku daripada bilangan kes baharu setiap hari di India yang memiliki 1.3 bilion penduduk. – AFP 
See author's posts
